作者:王建
標題:送張籍歸江東
內容:清泉浣塵緇，靈藥釋昏狂。君詩發大雅，正氣回我腸。複令五彩姿，潔白歸天常。昔歲同講道，青襟在師傍。出處兩相因，如彼衣與裳。行行成此歸，離我適鹹陽。失意未還家，馬蹄盡四方。訪餘詠新文，不倦道路長。僮僕懷昔念，亦如還故鄉。相親惜晝夜，寢息不異床。猶將在遠道，忽忽起思量。黃金未為罍，無以挹酒漿。所念俱貧賤，安得相發揚。回車遠歸省，舊宅江南廂。歸鄉非得意，但貴情義彰。五月天氣熱，波濤毒於湯。慎勿多飲酒，藥膳願自強。